STATVTVM est, vt ieiunia regularia ab Idibus Septembris vsque ad caput Quadragesimæ a nostris, semel in die comedendo, seruentur, excepto festo S. Michaelis,  dedicationis Ecclesiæ,  Apostolorum, extra Aduentum,  Septuagesimam, prouenientibus festiuitatibus Abbatū Cluniacensium, octo diebus Natalis Domini, Epiphania prima tantum, die festo sancti Marcelli Papæ,  Sancti Vincentij Martyris, atque Purificationis sanctę Mariæ. Conuersione vero sancti Pauli ieiunium non soluetur, quoniam de eodem Apostolo alias aliis anni temporibus festiuitates Ecclesia celebrat. Cathedra sancti Petri eadem ieiunium relaxabitur,  etiam quia infra Septuagesimam festiuitas illa semper occurrit. Tunc vero post Missam maiorem statim Sexta cantabitur,  facto interuallo Nona sequetur. Causa instituti huius fuit multiplicitas nouiter adinuentarum festiuitatum, quæ magis fortasse causa quorumdam commodorum, quæ proferre nolo, quam amore Sāctorum, acclamatione quoque velut indocti vulgi adauctæ, maius iam dicti temporis spatium occupabant,  ex Regula iniuncta ieiunia, frequentatis bonis comestionibus, iam pene vniuersa excluserant. Vnde eodem modo seruata vtrinque sobrietate res diffinita est, vt in duodecim lectionum festiuitatibus sanctis iam institutis honor non minueretur,  ex Regula præceptum ieiunium, ex quanta rationabiliter parte fieri potest, seruaretur.